b"\n_START_ARTICLE_\nSant Joan del Prat\n_START_SECTION_\nDescripci\xc3\xb3\n_START_PARAGRAPH_\nCapella de St. Joan del Prat situada a la part de tramuntana de la masia el Colomer. La nau \xc3\xa9s de planta rectangular coronada amb absis semicircular, i est\xc3\xa0 orientada com les esgl\xc3\xa9sia rom\xc3\xa0niques, amb l'absis situat a llevant. \xc3\x89s coberta a dues ag\xc3\xbces i t\xc3\xa9 el campanar d'espadanya al damunt. A la part de tramuntana hi ha uns grossos contraforts que aguanten el mur. La fa\xc3\xa7ana t\xc3\xa9 un portal rectangular datat al 1752 i un \xc3\xb2cul amb vitralls. L'interior \xc3\xa9s cobert amb volta un xic aplanada. L'esgl\xc3\xa9sia \xc3\xa9s arrebossada de blanc, no obstant a la part de l'absis s'endevina una finestra rom\xc3\xa0nica, avui tapiada,i a la part de migdia les dovelles de l'antic portal que descriuen un arc de mig punt. Al davant mateix s'hi forma una placeta._NEWLINE_A l'altar de la capella hi ha un retaule de Sant Joan del Prat del segle XVIII (1783) del taller dels Ral.\n_START_SECTION_\nHist\xc3\xb2ria\n_START_PARAGRAPH_\nLa primera not\xc3\xadcia que tenim \xc3\xa9s la donaci\xc3\xb3 que feu un tal Dalmau al 1099 de la capella de St. Joan del Prat al monestir de St. Tom\xc3\xa0s de Riudeperes. Als segle XIII-XIV la trobem encara sota el domini dels agustins de St. Tom\xc3\xa0s i un prep\xc3\xb2sit de dit monestir d\xc3\xb3na a Pere Serra, rector de Sta. Maria de Montrodon la capella de St. Joan del Prat, doncs la capella era propietat d'aquella comunitat per trobar-se dins de les terres de St. Joan del Munt, alou de St. Tom\xc3\xa0s. Sembla que al segle XIII el mas Colomer era el benefactor de dita capella. Al 1391 despr\xc3\xa9s de la pesta negre que produ\xc3\xad una greu despoblaci\xc3\xb3, tenia cura de dita capella Na Maria, viuda d'Arnau Vilaseca. Com s'ha pogut observar pels llibres de visites pastorals, a finals del segle XVII fou restaurada doncs la volta amena\xc3\xa7ava ru\xc3\xafna. Durant la Guerra de Civil, fou profanada i posteriorment restaurada."